ባለስልጣን የመብራት ሃይል ምሰሶዎች በወቅቱ ከመንገድ ውስጥ ተነስተው ባለማጠናቀቃቸው የግንባታ ስራው በተያዘለት ጊዜ እንዳይጠናቀቅ ስጋት ሆኖብኛል አለ
የአዲስ አበባ ከተማ መንገዶች ባለስልጣን የየካ ሚካኤል በግ ተራ ሚሊኒየም መንገድ ፕሮጀክት የመብራትሃይል ምሰሶዎች በወቅቱ ከመንገድ ውስጥ ተነስተው ባለማጠናቀቃቸው የግንባታ ስራው በተያዘለት ጊዜ እንዳይጠናቀቅ ስጋት ሆኖብኛል አለ፡፡ባለስልጣኑ በራስ ሃይል ከሚያስገነባቸው የአዲስ አስፋልት መንገድ ግንባታ ፕሮጀክቶች ውስጥ  የየካ ሚካኤል በግ ተራ ሚሊኒየም መንገድ ፕሮጀክት አንዱ ነው፡፡ሆኖም ከወሰን ማስከበር ስራው ጋራ ተያይዞ የመብራት ሃይል ምሰሶዎች በወቅቱ ከመንገድ ወሰን ውስጥ ተነስተው ባለማጠናቀቃቸው የመንገድ ግንባታ ስራው በተያዘለት ጊዜ እንዳይጠናቀቅ ስጋት ሆኗል ተባለ ፡፡የአዲስ አበባ ከተማ መንገዶች ባለስልጣን የራስ ሃይል መንገድ ግንባታ ዳይሬክቶሬት ዳይሬክተር የሆኑት ኢንጅነር ሙህዲን ረሻድ እንደገለፁት ፕሮጀክቱ አጠቃላይ 500 ሜትር ርዝመት በ25 ሜትር ስፋት የእግረኛ መንገድን ጨምሮ የሚገነባ መሆኑን አስታውቀዋል፡፡አያይዘውም ግንባታው በስምንት ወራት ጊዜ ለማጠናቀቅ ታስቦ በህዳር 2010 ዓ.ም የተጀመረ ቢሆንም በመሰረተ ልማት ዘርጊ ተቋማት ያሉ የወሰን ማስከበር ስራዎች ባለመጠናቀቃቸው ፕሮጀክቱ በታሰበለት ፍጥነት እየተከናወነ አይደለም ብለዋል፡፡አሁን ላይ የወሰን ማስከበር ስራው በወቅቱ ባለመሰራቱ ምክንያት ከፕሮጀክቱ መጓተት በዘለለ በህብረተሰቡ ዘንድ ቅሬታንም እየፈጠረ እንደሆነ ጭምር ኢንጂነር ሙህዲን ጠቁመዋል፡፡በግንባታው ወቅት አግኝተን ካነጋገርናቸው የአካባቢው ነዋሪዎች መካከል አቶ ይልቃል ቸርነት         እንደገለፁት የግንባታው ጅማሬ ጥሩ የሚባል ቢሆንም የመብራት ፖሎቹ በወቅቱ አለመነሳታቸው ግንባታውን ያጓትተዋል የሚል ስጋት እንዳደረባቸው ተናግረዋል፡፡አያይዘውም የመብራት ፖሎቹ ባለመነሳታቸው ምክንያት በተጓዳኝ አብረው ሊሰሩ የሚገቡ ስራዎች እየተሰሩ አለመሆኑም በመጠቆም መጭው ጊዜ የክረምት ወራት ከመሆኑም ባለፈ ቦታው ተዳፋት ስለሆነ ለስራው አስቸጋሪ ሁኔታ እንዳይፈጠር በወቅቱ ቢጠናቀቅ ሲሉ አሳስበዋል፡፡ይህ የመንገድ ፕሮጀክት በአቋራጭነት እንዲያገለግል ተብሎ እየተገነባ ሲሆን ከሾላ ወደ ሚሊንየም መንገድ በቀላሉ ለመውጣት እንዲያስችል ተብሎ የሚገነባ ነው፡፡  